NAGYGERESD  KÖZSÉG ÖNKORMÁNYZAT KÉPVISELŐTESTÜLETÉNEK

20 / 2007./ XII.27. / SZÁMÚ RENDELETE

a GYERMEKVÉDELEM HELYI SZABÁLYOZÁSÁRÓL

Nagygeresd község Önkormányzatának Képviselőtestülete " A gyermekek védelméről és a gyámügyi igazgatásról " szóló 1997. évi XXXI. törvény(továbbiakban : GyvT ) 18.§ (2) bekezdésében, a 29 § (1)-(2) bekezdésében és a 131. § (1) bekezdésében kapott felhatalmazás alapján az önkormányzat által a gyermekek részére nyújtható pénzbeli és természetbeni ellátásokról, illetve az önkormányzat által biztosított személyes gondoskodást nyújtó ellátásokról az alábbi rendeletet alkotja.

I.

1. §

A rendelet hatálya

A rendelet hatálya  a GYvT 4.§ - ban meghatározottakra terjed ki.

2.§

Feladat- és hatáskörök

Az e rendeletben meghatározott, a gyermekek védelmét biztosító hatósági feladat- és hatásköröket 
-	a helyi önkormányzat képviselőtestülete
-	a helyi önkormányzat polgármester átruházott hatáskörében
-	a körjegyző 
gyakorolja.

II.

Gyermekvédelmi alapellátások

3.§

A gyermekek védelmét az önkormányzat pénzbeli, természetbeni, illetve személyes gondoskodást nyújtó gyermekjóléti alapellátásokkal biztosítja az alábbiak szerint:
a./ pénzbeli és természetbeni ellátások:
    - rendszeres gyerekvédelmi kedvezmény
    - rendkívüli gyermekvédelmi támogatás
    - tankönyvtámogatás

b./ személyes gondoskodást nyújtó gyermekjóléti alapellátások:
    - gyermekjóléti szolgálat
- gyermekek napközbeni ellátása 
- gyermekek átmeneti gondozása

III.

Pénzbeli és Természetbeni ellátások

4.§

Rendszeres gyerekvédelmi kedvezmény

1./ A körjegyző  a gyermek rendszeres gyerekvédelmi kedvezményre való jogosultságát  a Gyvt 19 – 20 § - ban foglaltak szerint állapítja meg.

2./ A körjegyző annak a gyermeknek, fiatal felnőttnek, akinek rendszeres gyerekvédelmi kedvezményre való jogosultsága a tárgyév július 1 – jén, illetve november 1 - jén fennáll,  egyszeri pénzbeli támogatást folyósít a GYvT 20/ A § - ában foglaltak szerint.

5.§

Rendkívüli gyerekvédelmi támogatás

1./ A képviselőtestület rendkívüli gyermekvédelmi támogatást állapít meg kérelemre vagy hivatalból, ha a gyermeket gondozó család időszakosan létfenntartási gondokkal küzd, vagy létfenntartását veszélyeztető rendkívüli élethelyzetbe kerül.

2./ Elsősorban azokat a gyermekeket, illetve családokat kell alkalmanként rendkívüli támogatásban részesíteni, akiknek az ellátásáról más módon nem lehet gondoskodni, illetve az alkalmanként jelentkező többletkiadások miatt anyagi segítségre szorulnak.

3./ A rendkívüli támogatás iránti kérelmet a szülő, vagy más törvényes képviselő a lakóhelye szerint illetékes körjegyzőség hivatalában terjesztheti elő szóban vagy írásban.

4./ Fiatal felnőttre vonatkozóan csak abban az esetben állapítható meg támogatás, ha a gyermek közép-, vagy felsőfokú intézmény nappali tagozatán tanul.

5./ A rendkívüli gyermekvédelmi támogatás abban az esetben állapítható meg, ha a gyermeket gondozó családban az egy főre eső jövedelem nem haladja meg az öregségi nyugdíj mindenkori  legkisebb  összegének  150  % - át, a gyermekét egyedül nevelő, illetve tartósan beteg, fogyatékos gyermeket nevelők, továbbá három vagy több gyermeket nevelők esetén a 170 % - át.*

6./ Az alkalmankénti rendkívüli gyermekvédelmi támogatás mértéke az öregségi nyugdíj mindenkori legkisebb összegénél magasabb összegben nem kerülhet megállapításra.

6.§.

Tankönyvtámogatás

1./ A polgármester átruházott hatáskörében  kérelemre támogatásban részesíti a községben állandó lakcímmel rendelkező óvodásokat, alsó-, közép- és felsőfokú  oktatási  intézmény nappali tagozatán tanulmányokat folytatókat, ha a család egy főre eső havi nettó jövedelme nem haladja meg az öregségi nyugdíj mindenkori legkisebb összegének háromszorosát.

* Hatályon kívül helyezte a 6/2009.(III.27.) számú Önk. rendelet 2009.03.27 – től.

2./ A támogatás összege: 
    - óvodás esetén 			  	3.000.- Ft / gyermek
    - általános iskolás tanuló esetén 	          13.000.- Ft / tanuló
    - közép- és felsőfokú int. tanuló esetén   15.000.- Ft / tanuló

3./ A támogatás minden év szeptember 30 – ig igényelhető a polgármesteri hivatalban. 

4./ A kérelmet formanyomtatványon kell a körjegyzőség hivatalába benyújtani, amihez a jövedelmigazoláso(k)n túl a közép- és felsőfokú intézet tanulói esetén mellékelni kell az iskolalátogatási igazolást is.
7.§.

1./Az 5. – 6. § - okban szabályozott rendkívüli gyermekvédelmi támogatás, és a tankönyvtámogatás felvételére az eltartott gyermek szülője, törvényes képviselője jogosult, aki köteles a támogatást a gyermekre fordítani.

2./A rendkívüli gyermekvédelmi támogatást és a tankönyvtámogatást természetben kell nyújtani, ha a gyermek védelem alatt áll, illetve ha - az ügy összes körülményére tekintettel -
feltételezhető, hogy a pénz felvételére jogosult szülő, törvényes képviselő azt nem a rendeltetésének megfelelően használja fel, s azzal nem segíti elő a gyermek családban történő nevelését, ellátását.

3./ A   rendkívüli gyermekvédelmi támogatás természetbeni ellátás  formájában  nyújtható elsősorban:
    -  gyógyszerköltség, egészségügyi szolgáltatásért fizetendő díj átvállalásával,
    -  tandíj, kollégiumi díj átvállalásával,
    -  tankönyv, tanszer ellátásával.

4./ Ha a  rendkívüli gyermekvédelmi támogatást, tankönyvtámogatást természetbeni  ellátás formájában biztosítja az önkormányzat , úgy a támogatás összegét az önkormányzat  közvetlenül az  illetékes  intézménynek, gazdasági társaságnak, stb. utalja át.

5./ Amennyiben a támogatás összege nem fedezi a 7. § (3) bekezdésében foglalt ellátások teljes költségét, úgy a különbözetet a kötelezettnek kell megfizetnie.
 
IV.

Személyes gondoskodást nyújtó ellátások

8.§.

Általános szabályok

A személyes gondoskodás igénybevétele - a Gyvt 31.§ /2/ bekezdésben foglalt kivétellel - önkéntes, az ellátást igénybevételének módjára a Gyvt 31.§ - 32.§ - ban foglaltak, az ellátás megszüntetésének módjára a Gyvt 37. § - ban foglaltak az irányadók.

9.§

Az önkormányzat a következő gyermekjóléti alapellátásokat biztosítja:
     a./ Gyermekjóléti szolgáltatás, gyerekjóléti szolgálat  
     b./ Gyermekek napközbeni ellátása keretében :
          - napköziotthonos óvoda
          - iskolai napközis foglalkozás
     c./ gyermekek átmeneti gondozása a GYVTV.45.§ - 51. § - a szerint társulásos formában.
10.§.

Gyermekjóléti szolgáltatás, gyermekjóléti szolgálat

1./ A gyermekjóléti szolgáltatást az önkormányzat a Felső - Répcementi Többcélú Kistérségi Társulás megállapodásban foglaltak szerint a Büki Alapszolgáltatási központon keresztül biztosítja.

2./ A gyermekjóléti szolgáltatás térítésmentes.

3./ A gyermekjóléti szolgálat feladatait a Gyvt. 39 - 40. § - ai határozzák meg.

4./ A gyermekjóléti szolgáltatás körébe tartozó ellátás igénybevételére irányuló kérelmet a Körjegyzőség hivatalába, vagy a Büki Alapszolgáltatási Központ intézmény vezetőjéhez lehet benyújtani.

11.§.

Óvodai ellátás, iskolai napközis foglalkozás

1./ Az óvodai ellátás, iskolai napközis foglalkozás igénybevételére a Közoktatásról szóló – többször módosított - 1993. évi LXXIX. tv. rendelkezéseit kell alkalmazni. 

2./ Az óvodai ellátást  és az iskolai napközi ellátást az önkormányzat a Répcelaki székhelyű, intézményfenntartó társulásban működtetett általános iskolában és óvodában biztosítja.

3./A napközbeni ellátást a gyermek szülője, vagy törvényes képviselője az intézmény vezetőjénél kérelmezheti.

12.§.

A  gyermekek napközbeni ellátásáért fizetendő  térítési díj

1./ Az óvodai ellátás, illetve az iskolai napközis foglalkozás keretében biztosított ellátások közül csak az étkeztetésért kell térítési díjat fizetni. A térítési díjak összegét a rendelet melléklete tartalmazza.*

2./ A térítési díjak megállapítására vonatkozóan a GyvT. 146 – 148 § - ban foglaltak az irányadók azzal, hogy a  gyermekek napközbeni ellátása keretében biztosított étkeztetések intézményi térítési díjának mértékét az intézmény fenntartója állapítja meg.

3./ Egyéni rászorultság alapján a polgármester, illetve – ha a gyermek a répcelaki általános iskolai és óvodai konyhán részesül étkezésben – az intézmény vezetője további gyermekenkénti kedvezményt megállapítva a már megállapított térítési díjat legfeljebb 50 % - kal csökkentheti, ha a  térítési díj fizetésére kötelezett családjában az egy főre eső havi jövedelem nem éri el az öregségi nyugdíj mindenkori legkisebb összegének a 130 % - át, és a teljes összegű térítési díj megfizetése a család létfenntartását veszélyeztetné.

V.

Egyéb rendelkezések

13.§

1./ A jelen rendeletben meghatározott támogatások esetén a jövedelemszámításánál irányadó időszak a havonta rendszeresen mérhető  jövedelmeknél 3 hónap, egyéb jövedelmeknél 1 év.

2./ Az eltartott kiskorú és fiatalkorú szülője, törvényes képviselője köteles a jogosultságot érintő bármilyen változást annak bekövetkezésétől számított 15 napon belül a körjegyzőség hivatalába bejelenteni.

3./ A támogatások megszüntetésére, megtérítésére az 1997. évi XXXI. tv. 133. § - ban foglaltak az irányadók.

Záró rendelkezések

14.§.

1./ E rendelet 2008. január 1 . napján lép hatályba .

2./ E rendeletben nem szabályozott kérdésekben a Gyermekek védelméről és a gyámügyi igazgatásról szóló XXXI tv., továbbá a 133 / 1997. / VII.29. / Korm. rendeletben és a 149 / 1997. / IX.10. / Korm. rendeletben foglaltakat kell alkalmazni.

3./ Jelen rendelet hatálybalépésével egyidejűleg hatályát veszti Vasegerszeg Önkormányzat 
5 / 2003. / III.24. / számú rendelete,  illetve az azt módosító 5 / 2004. / III.24. / számú, valamint a 6 / 2007./V.30./számú rendelete.

Nagygeresd, 2007. december 27.

..............................................					....................................................
Németh Lajos polgármester					     Udvardy Zita körjegyző

A rendelet kihirdetve: 2007.december  27- én.
								....................................................
								     Udvardy Zita körjegyző

*Beiktatta az 1/2009.(I.22.) számú Önk. rendelet. Hatályos 2009.02.01 – től.

Móra Ferenc Általános Iskola és Alapfokú Művészetoktatási Intézményben fizetendő
étkezési térítési díjak:

	Norma Ft	rezsi	Nettó ár Ft	ÁFA	Fizetendő ár Ft	
Ebéd	180	---	180	36	216	
Tízórai	60	---	60	12	72	
Uzsonna	60	---	60	12	72	
Háromszori étkezés	300	---	300	60	360	
Kétszeri étkezés (Tízórai + ebéd)	240	---	240	48	288	
Kétszeri étkezés
(Ebéd + uzsonna)	240	---	240	48	288	

Százszorszép Óvodában fizetendő térítési díjak

	Norma Ft	rezsi	Nettó ár Ft	Fizetendő ár Ft	
Ebéd	140	---	140	140	
Tízórai	40	---	40	40	
Uzsonna	40	---	40	40	
Háromszori étkezés	220	---	220	220	
Kétszeri étkezés 	180	---	180	180	

*Beiktatta az 1/2009.(I.22.) számú Önk. rendelet. Hatályos 2009.02.01 – től.